Parlementslede vertrou nie polisie met wapenamnestie nieFoto: Stevepb/Pixabay.com Parlementslede oor partygrense heen het vanoggend op ‘n oorsigvergadering van die Nasionale Raad van Provinsies se gekose komitee oor justisie en sekuriteit reguit gesê hulle het nie vertroue dat die polisie die vermoë het om ‘n voorgestelde amnestietydperk vir die inhandiging van ongelisensieerde vuurwapens suksesvol en veilig te bestuur nie. Dit is nou prakties bykans onmoontlik dat die amnestietydperk, wat volgens die beplanning van 1 Oktober vanjaar tot 31 Maart aanstaande jaar sou duur, nog sal plaasvind, want die komitee, wat die amnestietydperk moet goedkeur, vergader nie volgende week nie (LP’s is in hul tuisprovinsies vir oorsigwerk) en ook nie die week daarna nie (dis reses) en teen die daaropvolgende week moes die amnestie al begin het, so dit is hoogs onwaarskynlik dat die amnestie gaan gebeur soos beplan. Die vergadering het heel belowend vir die polisie begin voordat dit so erg uitgetorring het. Senior polisiepersoneel het ‘n goed nagevorste en volledig verantwoorde verslag gelewer oor presies hoe die amnestie sou werk. Die doel van die amnestie sou wees om die hoeveelheid onwettige en ongelisensieerde vuurwapens in omloop te verminder met die doel om onder meer geweldsmisdaad in te kort, en om mense die geleentheid te gee om vuurwapens wat hulle nie meer wil hê nie, op ordelike en beplande wyse in te handig. Indien jy eienaarskap of besit van die wapen oor ‘n lang tydperk kan aandui (en die wapen nie by iemand anders gesteel is nie) is dit moontlik om die wapen as jou eie te lisensieer mits jy die regte stappe volg. Die polisie het vervolgens ‘n omvattende plan voorgelê oor hoe die amnestie kan werk, insluitend oor die vervoer van die wapens, die nagaan van die vuurwapengeskiedenis asook die geskiedenis van die beweerde eienaar, die vereistes waaraan polisielede moet voldoen om die amnestie te help administreer, die dokumentasie en aftiklyste wat benodig word, die identifisering van een bergplek per provinsie waar die vuurwapens gestoor kan word voor vernietiging, die riglyne vir vernietiging en die wyse waarop ballistiese toetse gebruik moet word om toe te sien dat vuurwapens wat by die pleeg van misdade gebruik is, nie vernietig word sodat bewyse verlore gaan en misdadigers skotvry daarvan afkom nie. Daar was nog ‘n duisternis fyn uitgewerkte administratiewe besonderhede en die polisielede het afgesluit met die mening dat daar wel uitdagings is maar dat hulle meen hulle sal al die slaggate kan oorkom. Toe nou nie, want daar en dan draai die gety toe teen die polisie. Die kritiek is gelei deur die DA-LP George Michalakis, wat gesê het mense vertrou nie meer die polisie met onwettige of ongelisensieerde wapens nie omdat duisende ingehandigde wapens tydens ‘n vorige amnestieproses aan misdadigers verkoop is, met dodelike gevolge vir die algemene publiek. Michalakis het ook gevra of amnestie werklik misdaad laat daal, want dis wetsgehoorsame mense wat hul wapens inhandig, nie die misdadigers nie. Hy het aangevoer die skuiwergate in die Vuurwapenwet moet eers uitgepluis word voordat amnestieperiodes suksesvol bedryf kan word deur die polisie. Waar sulke sentiment nog van die DA as amptelike opposisie verwag kon word, was dit vier punte van ernstige kritiek uit die gewoonlik mak ANC-banke wat die polisiepersoneel se dag in ‘n nagmerrie laat verander het. Eerstens is aangevoer amnesties word gekniehalter as vuurwapens waarmee misdade gepleeg is nie ingehandig kan word nie, want dis juis vuurwapens wat in misdade gebruik word wat die probleem is. ‘n Tweede argument uit ANC-kringe was botweg dat die polisie nie die vermoë het om die wapens veilig, effektief en eerlik te hanteer soos vereis word nie. Derdens het ‘n ANC-LP in ‘n uiters ongewone stap die DA by name gelyk gegee dat die polisie nie besig is om te verbeter nie, en nie die vertroue van die gemeenskap geniet nie. Laastens is uit die ANC-banke aangevoer polisiestasies word so swak beveilig en in stand gehou dat dit glad nie ‘n goeie idee is om die ingelewerde wapens daar te hou nie want misdadigers sal die polisiestasies aanval en beroof. Al die skerp kritiek op die polisie het die komiteevoorsitter, Shahidabibi Shaikh van die ANC, so ontstig dat sy die vergadering verdaag het sonder dat die vrae beantwoord is. Shaikh het gesê die moontlikheid van ‘n amnestie sal een of ander tyd in die toekoms weer bespreek word, maar nie nou nie.